<classify> AMIRI Jeshi Mkuu, Rais John Magufuli ametunuku kamisheni katika cheo cha Luteni Usu kwa maafisa wanafunzi 146 wa Jeshi la Ulinzi la Wananchi wa Tanzania JWTZ wa kundi la 6518.Tukio hilo lilifanyika Ikulu jijini Dar es Salaam jana ikiwa ni mara ya tano kutunuku wanafunzi hao, baada ya kutunukiwa wamekuwa ni maofisa wa jeshi hilo. Mbele ya Rais Magufuli, Kaimu Mkuu wa Chuo cha Mafunzo ya Kijeshi Monduli jijini Arusha, Brigedia Jenerali Stephen Mnkande alitoa taarifa fupi ya mafunzo ya maafisa hao wapya.Brigedia Jenerali Mnkande alisema kati ya watunukiwa hao 146, sita ni wanawake na waliobaki 140 ni wanaume, maafisa hao 142 walipata mafunzo katika Chuo cha Mafunzo ya Kijeshi Monduli, Arusha, wanne wametoka katika nchi rafiki ambapo wawili nchini Kenya na wawili nchini Msumbiji. Alisema mafunzo hayo tangu yalipofunguliwa Machi 12, mwaka jana kulikuwa na ushiriki wa watu 236 wanaume wakiwa 227 na wanawake tisa; lakini walioachishwa mafunzo kwa sababu mbalimbali ni 94 sawa na asilimia 39.8.Sababu zilizosababisha kuachishwa mafunzo ni pamoja na magonjwa, kushindwa kuhudhuria mafunzo kwa siku 14 na utovu wa nidhamu, pia kuna mwanafunzi mmoja alifariki, alisema Kaimu Mkuu wa chuo.Kabla ya kutunuku kamisheni hizo, Rais Magufuli alikagua gwaride lililoandaliwa na maafisa wanafunzi hao chini ya usimamizi wa Kaimu Mkufunzi Mkuu wa Chuo cha Monduli, Luteni Kanali William Lovukenya.Aidha, Rais pia alitoa zawadi kwa maafisa wanafunzi waliofanya vizuri wakati wa mafunzo ambao ni mshindi wa jumla katika fani zote ambaye ni Frank Thadeo, mshindi katika taaluma, Michael Kundete, mshindi wa medani, Benny Kalenga na mshindi wa jumla kwa wanawake ambaye ni Josephine Mwambashi. Sherehe hizo zilihudhuriwa na viongozi mbalimbali akiwamo Makamu wa Rais, Samia Suluhu Hassan, Waziri Mkuu, Kassim Majaliwa, Naibu Spika, Dk Tulia Ackson pamoja na wakuu wa vyombo vya ulinzi na usalama na makamanda mbali mbali wa majeshi.  <topic>: KITAIFA 